PE-ontvoering: Verdagte kry borgtogArgieffoto. Leon Bekkies is op borgtog van R1 000 vrygelaat en die saak teen hom is tot 20 April uitgestel. George Malgas, Bekkies se regsverteenwoordiger, het vroeër aangedui dat sy kliënt bereid is om ŉ staatsgetuie te word en teen sy medebeskuldigde te getuig. Volgens Malgas is Bekkies se weergawe dat hy onbewustelik by die beweerde ontvoering betrek is, deur die hof aanvaar. Volgens die klagstaat het die ontvoerder ŉ losprys van R50 000 van die ontvoerde seun se pa geëis. Denro Williams, die ander beskuldigde, se borgaansoek gaan intussen voort. Die staat het aangedui dat Williams met die saak verbind word aangesien sy rooi VW na die toneel gevolg is en hy in besit was van sleutels wat behoort aan Horizon Staff Solutions, waar die seun glo aangehou is. Dit het verder aan die lig gekom dat Williams ŉ werknemer by dié agentskap is en die enigste persoon is wat toegang gehad het tot die sleutels van die perseel. Die staat voer aan dat Williams en ŉ derde verdagte die baasbreine agter die ontvoering is. Williams het glo vroeër aangedui dat hy en sy familie gedreig is en dat die ontvoering om dié rede plaasgevind het.